
ЕЎРАЗІЙСКІ МІЖУРАДАВЫ САВЕТ


РАСПАРАДЖЭННЕ

	«1» кастрычніка 2024 г.
	         № 14 
	   г. Ерэван



Аб зацвярджэнні Канцэпцыі фарміравання агульнага біржавога (арганізаванага) рынку тавараў у рамках 
Еўразійскага эканамічнага саюза

З мэтай выканання пункта 2.2.1 Стратэгічных напрамкаў развіцця еўразійскай эканамічнай інтэграцыі да 2025 года, зацверджаных Рашэннем Вышэйшага Еўразійскага эканамічнага савета ад 11 снежня 2020 г. № 12:
1. Зацвердзіць прыкладзеную канцэпцыю фарміравання агульнага біржавога (арганізаванага) рынку тавараў у рамках Еўразійскага эканамічнага саюза.
2. Гэта распараджэнне ўступае ў сілу з даты яго апублікавання на афіцыйным сайце Еўразійскага эканамічнага саюза.



Члены Еўразійскага міжурадавага савета:

	Ад Рэспублікі
Арменія
	Ад Рэспублікі Беларусь
	Ад Рэспублікі
Казахстан
	Ад Кыргызскай
Рэспублікі
	Ад Расійскай Федэрацыі

	ЗАЦВЕРДЖАНА
распараджэннем Еўразійскага
міжурадавага савета
ад 1 кастрычніка 2024 г. № 14




КАНЦЭПЦЫЯ
фарміравання агульнага біржавога (арганізаванага) рынку тавараў у рамках Еўразійскага эканамічнага саюза
I. Агульныя палажэнні
Гэта Канцэпцыя распрацавана з мэтай выканання пункта 2.2.1 Стратэгічных напрамкаў развіцця еўразійскай эканамічнай інтэграцыі да 2025 года, зацверджаных Рашэннем Вышэйшага Еўразійскага эканамічнага савета ад 11 снежня 2020 г. № 12, і накіравана на забеспячэнне фарміравання дзяржавамі – членамі Еўразійскага эканамічнага саюза (далей адпаведна – дзяржавы-члены, Саюз) агульнага біржавога (арганізаванага) рынку тавараў у рамках Саюза і вытворных фінансавых інструментаў, базісным актывам якіх з’яўляецца тавар.
Фарміраванне агульнага біржавога (арганізаванага) рынку тавараў у рамках Саюза ажыццяўляецца з улікам:
узаемаадносін і абавязацельстваў дзяржаў-членаў, якія закранаюць пытанні біржавога гандлю таварамі і вытворнымі фінансавымі інструментамі, базісным актывам якіх з’яўляецца тавар;
асаблівасцей функцыянавання і развіцця біржавых рынкаў тавараў дзяржаў-членаў;
заканадаўства дзяржаў-членаў.
Пытанні біржавога гандлю электраэнергіяй, газам, нафтай і нафтапрадуктамі будуць разглядацца ў рамках фарміравання агульных рынкаў энергетычных рэсурсаў.
II. Азначэнні
Для мэт гэтай Канцэпцыі выкарыстоўваюцца паняцці, якія азначаюць наступнае:
«біржавы (арганізаваны) гандаль таварамі», «біржавыя (арганізаваныя) таргі таварамі» – дзейнасць па арганізацыі таргоў, у тым ліку ў электроннай форме, на агульным біржавым (арганізаваным) рынку тавараў у рамках Саюза, якія праводзяцца біржай (арганізатарам таргоў) на рэгулярнай аснове па вызначаных правілах, што прадугледжваюць парадак допуску суб’ектаў гаспадарання дзяржаў-членаў да ўдзелу ў таргах для заключэння імі дагавораў куплі-продажу тавараў і (або) дагавораў, што з’яўляюцца вытворнымі фінансавымі інструментамі, базісным актывам якіх з’яўляецца тавар;
«агульны біржавы (арганізаваны) рынак тавараў у рамках Саюза» – сукупнасць гандлёва-эканамічных адносін суб’ектаў гаспадарання дзяржаў-членаў у сферы біржавога гандлю таварамі, неабходнымі для задавальнення патрэб унутранага рынку Саюза;
«арганізатары таргоў на агульным біржавым (арганізаваным) рынку тавараў у рамках Саюза» – дзеючыя біржы і іншыя арганізатары гандлю дзяржаў-членаў, якія ажыццяўляюць біржавы (арганізаваны) гандаль таварамі і (або) вытворнымі фінансавымі інструментамі, базісным актывам якіх з’яўляецца тавар;
«спецыфікацыя на тавар» – дакумент, які ўключае найменне тавару, дапушчанага да біржавых арганізаваных таргоў, яго характарыстыкі і ўмовы абароту;
«тавар» – тавар агульнага біржавога (арганізаванага) рынку ў рамках Саюза, гандаль якім на агульным біржавым (арганізаваным) рынку тавараў у рамках Саюза ўзгоднены дзяржавамі-членамі;
«удзельнік агульнага біржавога (арганізаванага) рынку тавараў у рамках Саюза» – суб’ект гаспадарання (юрыдычная або фізічная асоба), які зарэгістраваны ў якасці ўдзельніка таргоў біржай (арганізатарам таргоў) дзяржавы-члена і ажыццяўляе дзейнасць на тэрыторыях дзяржаў-членаў па куплі-продажы тавараў і (або) вытворных фінансавых інструментаў, базісным актывам якіх з’яўляецца тавар;
«цэнавы таварны індыкатар» – паказчык, які разлічваецца на рэгулярнай аснове з улікам біржавых і пазабіржавых індыкатараў цэн, што фарміруюцца на аснове апрацоўкі інфармацыі аб дагаворах, заключаных на біржавых (арганізаваных) таргах і пазабіржавым рынку, і з’яўляецца арыенцірам для вызначэння цаны тавару.
Іншыя паняцці, якія выкарыстоўваюцца ў гэтай Канцэпцыі, разумеюцца ў значэннях, вызначаных Дагаворам аб Еўразійскім эканамічным саюзе ад 29 мая 2014 года (далей – Дагавор) і актамі, якія ўваходзяць у права Саюза.
III. Мэты і задачы фарміравання агульнага біржавога (арганізаванага) рынку тавараў у рамках Саюза
Фарміраванне агульнага біржавога (арганізаванага) рынку тавараў у рамках Саюза ажыццяўляецца для наступных мэт:
фарміраванне аб’ектыўных рыначных цэн на біржавыя тавары;
рост аб’ёмаў біржавога (арганізаванага) гандлю таварамі і вытворнымі фінансавымі інструментамі, базісным актывам якіх з’яўляецца тавар;
пашырэнне выкарыстання нацыянальных валют у разліках паміж дзяржавамі-членамі.
Для дасягнення гэтых мэт неабходна вырашыць наступныя задачы:
распрацаваць парадак рэгістрацыі пазабіржавых здзелак па таварах у дзяржавах-членах;
удасканальваць інфраструктуру агульнага біржавога (арганізаванага) рынку тавараў у рамках Саюза;
развіваць біржавы (арганізаваны) гандаль таварамі і вытворнымі фінансавымі інструментамі, базісным актывам якіх з’яўляецца тавар;
развіваць сістэму фарміравання і прымянення разлічваных арганізатарамі таргоў цэнавых таварных індыкатараў, якія адлюстроўваюць стан і дынаміку рынку канкрэтнага тавару;
удасканальваць заканадаўства дзяржаў-членаў па пытаннях біржавога (арганізаванага) гандлю таварамі на агульным біржавым (арганізаваным) рынку тавараў у рамках Саюза ў той меры, якая неабходная для забеспячэння яго эфектыўнага функцыянавання;
гарманізаваць падыходы да агульных формаў спецыфікацый на тавары, дапушчаныя да біржавых (арганізаваных) таргоў на агульным біржавым (арганізаваным) рынку тавараў у рамках Саюза;
узгадніць патрабаванні да электроннага дакументаабароту, уключаючы ўзаемнае прызнанне электроннага лічбавага подпісу;
узгадніць падыходы да ажыццяўлення інфармацыйнага абмену паміж суб’ектамі агульнага біржавога (арганізаванага) рынку тавараў у рамках Саюза, у тым ліку прыняўшы пад увагу асаблівасці заканадаўства дзяржаў-членаў і на аснове ўзгодненага парадку абмену і складу інфармацыі;
імкнуцца да ўніфікацыі рэжымаў правядзення біржавых таргоў, улічваючы нацыянальную практыку, з мэтай фарміравання цэнавых таварных індыкатараў на агульным біржавым (арганізаваным) рынку тавараў у рамках Саюза.
IV. Прынцыпы фарміравання агульнага біржавога (арганізаванага) рынку тавараў у рамках Саюза
Фарміраванне агульнага біржавога (арганізаванага) рынку тавараў у рамках Саюза ажыццяўляецца зыходзячы з наступных асноўных прынцыпаў:
раўнапраўе, улік нацыянальных інтарэсаў, узаемная выгада і недапушчэнне рызыкі нанясення эканамічнага ўрону любой з дзяржаў-членаў;
захаванне балансу эканамічных інтарэсаў арганізатараў таргоў і ўдзельнікаў агульнага біржавога (арганізаванага) рынку тавараў у рамках Саюза;
выкарыстанне механізмаў, заснаваных на рыначных адносінах і канкурэнцыі;
адкрытасць інфармацыі, якая характарызуе попыт і прапанову на агульным біржавым (арганізаваным) рынку тавараў у рамках Саюза;
забеспячэнне рыначнага цэнаўтварэння ў дачыненні да тавараў;
забеспячэнне развіцця добрасумленнай канкурэнцыі на агульным біржавым рынку тавараў у рамках Саюза;
імкненне да ліквідацыі перашкод у гандлі на агульным біржавым (арганізаваным) рынку тавараў у рамках Саюза;
забеспячэнне недыскрымінацыйных умоў для суб’ектаў гаспадарання дзяржаў-членаў на агульным біржавым (арганізаваным) рынку тавараў у рамках Саюза;
імкненне да гарманізацыі нацыянальных нормаў і правіл функцыянавання інфраструктуры агульнага біржавога (арганізаванага) рынку тавараў у рамках Саюза з улікам заканадаўства дзяржаў-членаў.
V. Суб’екты агульнага біржавога (арганізаванага) 
рынку тавараў у рамках Саюза
У склад суб’ектаў агульнага біржавога (арганізаванага) рынку тавараў у рамках Саюза ўваходзяць:
арганізатары таргоў на агульным біржавым (арганізаваным) рынку тавараў у рамках Саюза (біржы і іншыя арганізатары гандлю);
удзельнікі агульнага біржавога (арганізаванага) рынку тавараў у рамках Саюза;
іншыя інфраструктурныя арганізацыі агульнага біржавога (арганізаванага) рынку тавараў у рамках Саюза.
У склад іншых інфраструктурных арганізацый агульнага біржавога (арганізаванага) рынку тавараў у рамках Саюза ўваходзяць:
юрыдычныя асобы, якія аказваюць разлікова-клірынгавыя паслугі ўдзельнікам агульнага біржавога (арганізаванага) рынку тавараў у рамках Саюза (клірынгавыя арганізацыі і інш.);
юрыдычныя асобы, якія аказваюць паслугі па захоўванні і транспарціроўцы тавараў (аператары таварных паставак, упаўнаважаныя склады і інш.);
іншыя арганізацыі, якія забяспечваюць функцыянаванне агульнага біржавога (арганізаванага) рынку тавараў у рамках Саюза.
VI. Функцыянаванне агульнага біржавога (арганізаванага) 
рынку тавараў у рамках Саюза
Функцыянаванне агульнага біржавога (арганізаванага) рынку тавараў у рамках Саюза накіравана на забеспячэнне захавання балансу эканамічных інтарэсаў суб’ектаў гэтага рынку.
Агульны біржавы (арганізаваны) рынак тавараў у рамках Саюза функцыянуе на падставе права Саюза, якое рэгулюе агульны біржавы (арганізаваны) рынак тавараў у рамках Саюза, з улікам асаблівасцей заканадаўства дзяржаў-членаў.
У рамках функцыянавання агульнага біржавога (арганізаванага) рынку тавараў у рамках Саюза будзе ажыццяўляцца дзейнасць па наступных напрамках:
гандаль таварамі на нацыянальных біржавых (арганізаваных) таргах паміж удзельнікамі агульнага біржавога (арганізаванага) рынку тавараў у рамках Саюза шляхам узаемнага недыскрымінацыйнага допуску нерэзідэнтаў з дзяржаў-членаў да таргоў біржаў (арганізатараў таргоў) у адпаведнасці з заканадаўствам дзяржаў-членаў;
развіццё і ўкараненне перадавых тэхналогій, а таксама ўмоў прадастаўлення разлікова-клірынгавых і лагістычных паслуг, якія аказваюцца ўдзельнікам агульнага біржавога (арганізаванага) рынку тавараў у рамках Саюза, з мэтай забеспячэння разлікаў і пастаўкі тавараў па здзелках, ажыццёўленых на агульным біржавым (арганізаваным) рынку тавараў у рамках Саюза, у адпаведнасці з заканадаўствам дзяржаў-членаў;
распрацоўка агульных формаў спецыфікацый на тавары, дапушчаныя да біржавых (арганізаваных) таргоў на агульным біржавым (арганізаваным) рынку тавараў у рамках Саюза;
забеспячэнне інфармацыйнага абмену на агульным біржавым (арганізаваным) рынку тавараў у рамках Саюза з мэтай атрымання аб’ектыўнай і своечасовай інфармацыі ўсімі суб’ектамі агульнага біржавога (арганізаванага) рынку тавараў у рамках Саюза на аснове ўзгодненага парадку абмену і складу інфармацыі, якой абменьваюцца.
VII. Рэгуляванне і забеспячэнне функцыянавання агульнага біржавога (арганізаванага) рынку тавараў у рамках Саюза
Рэгуляванне агульнага біржавога (арганізаванага) рынку тавараў у рамках Саюза ажыццяўляецца ў адпаведнасці з правам Саюза і заканадаўствам дзяржаў-членаў і ўключае ў сябе:
рэгуляванне спотавага біржавога (арганізаванага) рынку тавараў у рамках Саюза;
рэгуляванне біржавога (арганізаванага) рынку вытворных фінансавых інструментаў, базісным актывам якіх з’яўляецца тавар;
рэгуляванне фарміравання і выкарыстання біржавых і пазабіржавых індыкатараў цэн, а таксама цэнавых таварных індыкатараў.
З мэтай ажыццяўлення ўзаемадзеяння органаў дзяржаў-членаў, упаўнаважаных на рэгуляванне біржавога (арганізаванага) гандлю, і суб’ектаў агульнага біржавога (арганізаванага) рынку тавараў у рамках Саюза, а таксама для выпрацоўкі рэкамендацый і рашэнняў па забеспячэнні празрыстага і справядлівага правядзення міждзяржаўных таргоў на агульным біржавым (арганізаваным) рынку тавараў у рамках Саюза пры Калегіі Еўразійскай эканамічнай камісіі ствараецца Кансультатыўны камітэт па фарміраванні біржавога (арганізаванага) рынку тавараў у рамках Саюза (далей – Біржавы камітэт), які з’яўляецца кансультатыўным органам.
Палажэнне аб Біржавым камітэце і яго склад зацвярджаюцца Калегіяй Еўразійскай эканамічнай камісіі.
VIII. Механізмы цэнаўтварэння на агульным біржавым (арганізаваным) рынку тавараў у рамках Саюза
Цэнаўтварэнне на агульным біржавым (арганізаваным) рынку тавараў у рамках Саюза ажыццяўляецца на падставе рыначных прынцыпаў і добрасумленнай канкурэнцыі.
Механізмы цэнаўтварэння на агульным біржавым (арганізаваным) рынку тавараў у рамках Саюза фарміруюцца з улікам існуючых механізмаў цэнаўтварэння на біржавых (арганізаваных) таргах на рынках дзяржаў-членаў.
З мэтай забеспячэння празрыстасці цэнаўтварэння фарміруюцца аб’ектыўныя цэнавыя таварныя індыкатары біржавога (арганізаванага) рынку, разам з механізмамі збору і апрацоўкі інфармацыі аб дагаворах, заключаных на біржавых (арганізаваных) таргах і пазабіржавым рынку.
IX. Маніторынг і інфармацыйнае забеспячэнне фарміравання і функцыянавання агульнага біржавога (арганізаванага) рынку тавараў у рамках Саюза
Маніторынг і інфармацыйнае забеспячэнне фарміравання і функцыянавання агульнага біржавога (арганізаванага) рынку тавараў у рамках Саюза будуць рэалізаваны шляхам арганізацыі інфармацыйнага абмену.
Абмен інфармацыяй паміж арганізатарамі таргоў і паміж інфраструктурнымі арганізацыямі дзяржаў-членаў будзе ажыццяўляцца па ўзаемнай дамоўленасці ва ўзгодненым парадку і аб’ёме, неабходным для забеспячэння эфектыўнай работы агульнага біржавога (арганізаванага) рынку тавараў у рамках Саюза.
Для маніторынгу дынамікі цэн на агульным біржавым (арганізаваным) рынку тавараў у рамках Саюза і знешніх таварных рынках выкарыстоўваюцца ўзгодненыя дзяржавамі-членамі крыніцы інфармацыі.
X. Міжнародныя дагаворы і акты, якія рэгулююць агульны біржавы (арганізаваны) рынак тавараў у рамках Саюза
Сістэму міжнародных дагавораў і актаў, якія рэгулююць агульны біржавы (арганізаваны) рынак тавараў у рамках Саюза, складаюць:
Дагавор;
міжнародны дагавор аб фарміраванні агульнага біржавога (арганізаванага) рынку тавараў у рамках Саюза;
пагадненне паміж арганізатарамі таргоў, іншымі інфраструктурнымі арганізацыямі дзяржаў-членаў аб фарміраванні агульнага біржавога (арганізаванага) рынку тавараў у рамках Саюза;
акты органаў Саюза, што вызначаюць функцыянаванне (дзейнасць) суб’ектаў агульнага біржавога (арганізаванага) рынку тавараў у рамках Саюза і распрацоўваюцца ў адпаведнасці з праграмай развіцця біржавых (арганізаваных) таргоў таварамі, якая прымаецца ў рамках рэалізацыі гэтай Канцэпцыі;
міжнародныя дагаворы і акты, якія ўваходзяць у права Саюза і прымаюцца ў адпаведнасці з раздзелам XX Дагавора.
XI. Этапы фарміравання агульнага біржавога (арганізаванага) 
рынку тавараў у рамках Саюза
Дзяржавы-члены забяспечваюць фарміраванне агульнага біржавога (арганізаванага) рынку тавараў у рамках Саюза ў адпаведнасці з наступнымі этапамі:
этап I – стварэнне Біржавога камітэта, падпісанне і рэалізацыя міжнароднага дагавора аб фарміраванні агульнага біржавога (арганізаванага) рынку тавараў у рамках Саюза і пагаднення паміж арганізатарамі таргоў, іншымі інфраструктурнымі арганізацыямі дзяржаў-членаў аб фарміраванні агульнага біржавога (арганізаванага) рынку тавараў у рамках Саюза, забеспячэнне ўзаемнага допуску нерэзідэнтаў з дзяржаў-членаў на нацыянальныя біржавыя (арганізаваныя) рынкі тавараў, узгадненне пераліку тавараў, гандаль якімі ажыццяўляецца на агульным біржавым (арганізаваным) рынку тавараў у рамках Саюза, арганізацыя інфармацыйнага абмену на агульным біржавым (арганізаваным) рынку тавараў у рамках Саюза;
этап II – гарманізацыя падыходаў да формаў спецыфікацый на тавары, падрыхтоўка прапаноў па ўніфікацыі рэжымаў правядзення біржавых таргоў, вызначэнне парадку рэгістрацыі пазабіржавых здзелак па таварах у дзяржавах-членах, узгадненне метадалогіі разліку цэнавых таварных індыкатараў, якія фарміруюцца ў рамках біржавых (арганізаваных) таргоў і на пазабіржавых рынках дзяржаў-членаў, і іх выкарыстанне, арганізацыя маніторынгу дынамікі цэн на агульным біржавым (арганізаваным) рынку тавараў і сусветных таварных рынках;
этап III – падрыхтоўка прапаноў па гарманізацыі заканадаўства дзяржаў-членаў з мэтай забеспячэння функцыянавання агульнага біржавога (арганізаванага) рынку тавараў у рамках Саюза і вытворных фінансавых інструментаў, базісным актывам якіх з’яўляецца тавар, укараненне перадавых тэхналогій прадастаўлення разлікова-клірынгавых і лагістычных паслуг;
этап IV – рэалізацыя імітацыйных таргоў, пілотных праектаў і рэальных таргоў па гандлі таварамі і вытворнымі фінансавымі інструментамі, базісным актывам якіх з’яўляецца тавар, на агульным біржавым (арганізаваным) рынку тавараў у рамках Саюза.
Падрабязныя мерапрыемствы і тэрміны іх рэалізацыі ў рамках кожнага этапу фарміравання агульнага біржавога (арганізаванага) рынку тавараў у рамках Саюза будуць адлюстраваны ў праграме развіцця біржавых (арганізаваных) таргоў таварамі, якая прымаецца ў рамках рэалізацыі гэтай Канцэпцыі.

